**Univerzitet u Nišu**

**Filozofski fakultet**

Nastavno-naučnom veću

**Recenzija**

**rukopisa zbornika**

**„***Work and Family relations at the beginning of the 21st century***”**

**(urednik: Vladimir Hedrih)**

Publikacija "*Work and Family relations at the beginning of the 21st century",* koji je priredio Vladimir Hedrih, predstavlja tematski zbornik radova sa istoimene podkonferencije održane u sklopu međunarodne konferencije Days of Applied Psychology (Dani primenjene psihologije), održane 29-30. septembra 2017. godine u organizaciji Departmana za psihologiju Filozofskog fakulteta Univerziteta u Nišu. Podkonferencija *„Work and Family relations at the beginning of the 21st century“* je organizovana kao aktivnost u okviru istraživačkog projekta „Modeli i indikatori usklađivanja uloga na poslu i u porodici“, finansiranog od Ministarstva prosvete, nauke i tehnološkog razvoja Republike Srbije (projekat broj 179002), a na inicijativu i uz zalaganje prof. dr Vladimira Hedriha, rukovodioca ovog projekta.

Zbornik "*Work and Family relations at the beginning of the 21st century"* sadrži 22 rada autora koji su angažovani na pomenutom projektu, kao i drugih autora iz zemlje i inostranstva, koji se bave različitim aspektima odnosa između posla i porodice. Na pripremi radova za ovaj zbornik radilo je ukupno 35 autora iz Srbije, Hrvatske, Bugarske i Rusije. Svi radovi su napisani na engleskom jeziku. Svaki rad je, pre uključivanja u Zbornik, bio podvrgnut proceduri anonimnog recenziranja i dobio pozitivnu ocenu recenzenata.

U tekstu kojim počinje Zbornik, pod naslovom *„Family and work relations at the beginning of the 21st century“*, autora Vladimira Hedriha, izložen je sadržaj plenarnog predavanja održanog na ovoj podkonferenciji. U radu je opisana motivacija autora i čitavog projektnog tima za obimno istraživanje odnosa između poslovnih i porodičnih uloga u Srbiji, zasnovana na uvidu da, s jedne strane, postoje različita, pa i suprotstavljena teorijska shvatanja ovog problema, a s druge strane, da intenzivne društvene promene donose i promene u funkcionisanju kako radnih organizacija, tako i porodice. Kompleksnost ovog istraživačkog problema proističe iz činjenice da su karakteristike porodičnog i radnog okruženja povezane sa specifičnostima kulturnih obeležja šireg okruženja, a istovremeno se, unutar jedne kulture, i same porodice i radne organizacije međusobno razlikuju. Sumirajući analizu različitih teorijskih stanovišta i empirijskih nalaza, autor zaključuje da je nemoguće izvesti opštevažeće zaključke i teorijske generalizacije u vezi sa različitim aspektima odnosa između posla i porodice, odnosno da je neophodno naglašavanje specifičnih karakteristika konkretnog radnog okruženja i konkretnih porodica, kao i konkretnih kulturnih obeležja šireg okruženja kao uslova u kojima takve teorijske generalizacije važe.

Radovi uključeni u Zbornik bave se različitim aspektima odnosa između posla i porodice, odnosno između poslovnih i porodičnih uloga. U radovima su uglavnom izloženi rezultati istraživanja koji se odnose na karakteristike pojedinca, radnog, porodičnog i socijalnog okruženja, na njihove odnose i na korelate uspešnog i skladnog funkcionisanja u poslovnim i porodičnim ulogama.

U jednom od radova (*Nomological Network of RIASEC Types: Interests, Personality Traits, Work Values and Life Role Salience*, autori:Iva Šverko, Toni Babarović i Sabina Kos) saopšteni su rezultati istraživanja koji ukazuju na povezanost osobina ličnosti i radnih vrednosti sa profesionalnim interesovanjima.

Akademsko učenje predstavlja svojevrsno radno angažovanje, pa se može reći da je studiranje vezano za obavljanje jedne radne uloge. U tom smislu se u široku temu ovog zbornika uklapa i rad koji se bavi samoefikasnošću studenata (*Irrational beliefs, anxiety and self-efficacy among students*, autor: Nataša Mladenović).

Nekoliko radova je posvećeno burnout sindromu i rezilijentnosti koji se u izloženim radovima dovode u vezu sa karakteristikama radnog okruženja (*Does type of work environment correlate with burnout? A cross-sectional study,* autor: Vladimir Hedrih), sa porodičnim i poslovnim ulogama i njihovom stresnošću (S*tressfulness of family and work roles and burnout syndrome in persons suffering from a chronic somatic disease*, autori: Milkica Nešić, Snežana Vidanović, Marina Hadži Pešić i Damjana Panić), životnim ulogama i subjektivnim blagostanjem (*Correlation of resilience with the quality of life roles and subjective well-being with men and women*, autor: Milena Belić), personalnim i sociodemografskim korelatima (*Personal factors of job burnout syndrome among serbian employees*, autori: Kristina Ranđelović, Snežana Stojiljković i Milica Ristić; *Personal and sociodemographic correlates of resilience in employees*, autori:Milica Ristić, Vladimir Hedrih i Kristina Ranđelović).

Jedna grupa radova bavi se porodičnim i poslovnim ulogama i njihovim korelatima. U radu *Relations between self-esteem, acceptance of traditional gender roles, quality of roles and work family conflict among employed parents from Serbia* (autori: Marija Pejičić i Ivana Pedović) ispituje se struktura odnosa između samopoštovanja, prihvatanja tradicionalnih polnih uloga, kvaliteta roditeljskih, partnerskih i poslovnih uloga s jedne strane i konflikta između porodičnih i poslovnih uloga s druge strane. Porodične i poslovne uloge proučavane su i iz ugla povezanosti između zadovoljstva ispitanika ovim ulogama i njihove stresnosti sa generativnošću (*Generativity and satisfaction/stressfulness of family and work roles,* autori: Vesna Anđelković, Damjana Panić, Marina Hadži Pešić i Aleksandra Stojilković). U jednom od radova (*Satisfaction and dissatisfaction with family roles in women from rural and urban areas,* autori: Miljana Spasić-Šnele, Aleksandra Stojilković i Snežana Vidanović) ispitivane su razlike u zadovoljstvu porodičnim ulogama kod žena iz ruralne i gradske sredine i odnos između aspekata kvaliteta života i zadovoljstva porodičnim ulogama kod ispitanica.

Nekoliko radova bavi se porodicom i različitim fenomenima vezanim za porodični život. Jedan od radova (*Family as a Metaphor and Metaphors of Bulgarian Families for World, Family, Children and Self*, autor: Camellia Hancheva) govori o značaju zajedničkih metafora koje odražavaju razumevanje sveta, a koje koriste članovi porodice, za razumevanje ponašanja pojedinca i njegovih aktuelnih socijalnih postupaka. Radovi iz ove grupe ističu i vaspitnu ulogu porodice, i to u odnosu na sistem vrednosti kod adolescenata (*Work values of Croatian adolescents: Value hierarchy and importance of family background*, autori:Toni Babarović, Iva Šverko i Ines Crnko), kao i u vezi sa anksioznim ponašanjem dece (*Parental educational styles and forms of anxious behaviour of a child*, autori: Remzija Ramičević i Đerđi Erdeš-Kavečan). Jednu od važnih tema u proučavanju porodice predstavlja i porodično nasilje, kojem je takođe posvećen jedan rad u ovom zborniku (*Domestic violence in the judicial discourse of the Republic of Serbia*, autor: Ivana Janković).

U Zbornik je uključeno i nekoliko radova koji se na različite načine bave odnosima između pojedinca, porodice i oranizacije. Ovoj temi prvenstveno pripada proučavanje sprege i uzajamne usaglašenosti pojedinca i organizacije (*HEXACO traits and career adaptability as predictors of perceived person – organization fit*, autori: Jelena Dostanić i Katarina Suvajdžić). Jedno od značajnih pitanja u oblasti proučavanja organizacionog ponašanja jeste i posvećenost zaposlenih organizaciji, a ona se ovde razmatra u kontekstu njihovog bračnog i roditeljskog statusa (*Organizational commitment in context of marital and parental status of employees*, atori:Dušan Todorović, Milica Tošić Radev i Tatjana Stefanović Stanojević). Organizaciona ponašanja zaposlenih (lojalnost, poslušnost, altruizam, participacija) analizirana su i u vezi sa njihovim demografskim karakteristikama, kao što su pol, starost, stepen obrazovanja, pozicija u hijerarhiji radnih mesta, dužina rada u organizaciji (*Differences in organizational citizenship behavior in relation to the demographic characteristics of employees*, autori: Snezhana Ilieva i Biliana Alexandrova). Pitanje poverenja značajno je za različite oblasti društvenog života i važan je faktor uspešnosti u obavljanju zajedničkih aktivnosti ljudi i napretka u svim sferama života – na ličnom i interpersonalnom planu, na planu proizvodnje, trgovine, vaspitanja i obrazovanja, nauke... (*Dynamic content of trust in joint activity: theory, practice and research*, autori: Irina Antonenko i Igor Karitsky). Proučavanju organizacije i organizacionog ponašanja pripada i ispitivanje radne etike zaposlenih (*An Attempt to Measure Work Ethic in Teachers*, autori:Gorana Rakić Bajić i Mirjana Beara), kao i vrednosti na kojima se zasniva upravljanje organizacijom (*Value foundations of management in preschool educational institution*, autor: Kostrigin Artem Andreevich), a pomenuti radovi se bave ovim pitanjima u kontekstu orgaizacija u oblasti obrazovanja.

Najzad, jedan od radova uključenih u Zbornik (*Subjective well-being and chronic somatic diseases as predictors of quality of life of citizens of Serbia*, autori: Damjana Panić, Marina Hadži Pešić, Vesna Anđelković i Milkica Nešić) bavi se kvalitetom života, odnosno mogućnošću predviđanja kvaliteta života građana Srbije merama dimenzija subjektivnog blagostanja i prisustvom nekih hroničnih somatskih bolesti.

Imajući u vidu kvalitet radova uključenih u ovaj Zbornik, raznovrsnost pristupa koje zauzimaju njihovi autori, relevantnost izloženih sadržaja za razumevanje kompleksnih odnosa između porodice i posla u savremenom svetu, kao i praktičan značaj istraživačkih nalaza izloženih u radovima, sa zadovoljstvom predlažem Filozofskom fakultetu Univerziteta u Nišu da rukopis zbornika "*Work and Family relations at the beginning of the 21st century*" koji je uredio Vladimir Hedrih, prihvati za objavljivanje.

U Nišu, 10. decembra 2017.

Doc. dr Gordana Đigić

Univerzitet u Nišu, Filozofski fakultet